එ්බ්‍රහම් ලින්කන්ගේ ලෝ ප්‍රකට ලිපිය

හිටපු ඇමරිකානු ජනාධිපති ඒබ්‍රහම් ලින්කන් ජනාධිපතිවරයා විසින් සිය පුතුගේ ගුරුතුමිය වෙත යවන ලද ලෝක ප්‍රකට ලිපිය''

ඔහු උගතෙක් විය යුතු බව දනිමි.
සියළු මිනිසුන් සාධාරණ නැත.
සත්‍යවාදීද නැත.
නමුත්,
සෑම නොමිනිසෙකුටම වීරයෙක්ද,
ආත්මාර්ථකාමී දේශපාලකයෙකුටම
කැපවුණු නායකයෙක්ද,
සෑම සතුරෙකුටම සහෘදයෙක්ද,
සිටින බවත්
ඔහුට උගන්වනු මැනවි.

ඊර්ෂ්‍යාවෙන් ඉවතට ඔහු මෙහෙයවා
සන්සුන් ව සතුටේ රසය විඳගැනීමටත්,
ඔහුට උගන්වනු මැනවි.

දුර්වලයා තලා පෙලන්නා,
වැඩිකල් නොගොස් ඒ සඳහා
පසු තැවෙන බව
ඔහුටම තේරුම් ගැනීමට ඉඩ හරිනු මැනවි.

පෙ‍ාත්පත් වල සැඟවුණු ආශ්චර්යය
ඔහුට උගන්වන ගමන්ම
අහසේ පියා සලන කුරුල්ලාගේ
සදාතනික මුණු මුණුවේද,
හරිත කඳු වැටි අසබඩ
විල්ගොමුවල විහඟ, මී මැසි නාදයේ ද,
අසිරිය විඳ ගැනීමට
නිදහස ඔහු හට ලබා දුන මැනවි.

දයාබර ගුරුතුමනි,
අසමත්වීම, රැවටීමට වඩා
ගෞරවනීය බව පාසලේදී
ඔහුට උගන්වනු මැනවි.

ලෝකයාගෙන් ගැරහුමට ලක් වුවද,
තම අදහස් මත විශ්වාසය ගොඩනඟා
ගැනීමට ඔහුව පුරුදු පුහුණු කල මැනවි.

සුමුදු හදවත් අතර සුමුදු වීමටත්,
රළු පරිසරයකදී රළු වීමටත්,
අවශ්‍ය ශක්තිය ඔහුට ලබා
දෙනු මැනවි.

වැඩි දෙනෙකු අනුගමනය
කල පමණින්, යමක් අනුගමනය
නොකිරීමට අවශ්‍ය ශක්තිය ඔහුට
ලබා දීමට උත්සාහ කල මැනවි.

සියළු දෙනාටම හෙ‍ාඳින්
සවන් දීමට මෙන් ම,
යහපත් දේ පමණක්
තෝරා බේරා ගැනීමටත්
ඔහුට උගන්වනු මැනවි.

ගෞරවනීය ගුරුතුමනි,
කඳුළු අතරින් සිනාසීමටත්,
කඳුළු බිඳුවක ලැජ්ජාව නොදැනීමටත්,
විවේචනයට බිය නොවීමටත්,
පමණට වැඩි ප්‍රශංසාවන්ගෙන්
ප්‍රවේශම් වීමට ඔහුට කියා දෙනු මැනවි.

ශක්තිය සහ මොළය
උපරිම මිලකට අගය කිරීමටත්,
එහෙත්, හදවත මෙන් ම ආත්මය ද,
මිළ නොකරන ලෙසටත්,
ඔහුට උගන්වනු මැනවි.

නුවමනා කලබලයකදී
දෙසවන් වසා ගැනීමටත්,
තමා නිවැරදි යැයි සිතේ නම්,
එ වෙනුවෙන් සටන් කිරීමටත්,
ඔහුට උගන්වනු මැනවි.

දයාබර ගුරුතුමනි,
අනවශ්‍ය හුරතලයට ලක් නොකර,
ඔහුට මෘදු ලෙස සලකනු මැනවි.
මන්ද යත්, හෙ‍ාඳ වානේ පන්නරයක්
ලැබෙන්නේ දැඩි ගින්දරකිනි.

නොඉවසිලිමත් වීමට ශක්තියත්,
නිර්භීත වීමට ඉවසීමත්,
නිරන්තරයෙන් තමා කෙරෙහි
අපරමිත විශ්වාසයක් තැබීමට
ඔහුට උගන්වනු මැනවි.

එවිට පමණක් ඔහු
සමස්ත මානව වර්ගයා කෙරෙහි
අනන්ත වූ විශ්වාසයක්
දක්වන්නේය.

ගෞරවනීය ගුරුතුමනි,
මෙය විශාල ඇනවුමකි.
එහෙත්, කළහැකි දේ
කුමක්දැයි බලනු මැනවි.

මේ අපූර්වතම කුඩා පැටියා
මගේ ආදරණීය පුතුමය!